b'\n_START_ARTICLE_\nGrad Kun\xc5\xa1perk\n_START_SECTION_\nZgodovina\n_START_PARAGRAPH_\nGrad Kun\xc5\xa1perk je bil pozidan \xc5\xbee v za\xc4\x8detku 12. stoletja, ko naj bi bil njegov lastnik svobodni gospod Oton Ehrnegg. Listine pri\xc4\x8dajo, da je leta 1173 kr\xc5\xa1ki \xc5\xa1kof Henrik dal prvotni grad poru\xc5\xa1iti zaradi spora s Ehrne\xc5\xa1kimi, ki izvirajo iz Velikovca na Koro\xc5\xa1kem. Novi grad so pozidali med 1167 in 1174 in upravljali do konca 14. stoletja gospodje Kun\xc5\xa1per\xc5\xa1ki, sorodniki gospodov Ptujskih. Gospodje Kun\xc5\xa1per\xc5\xa1ki so bili ministeriali kr\xc5\xa1kih \xc5\xa1kofov, ki so to posest grofice Heme Bre\xc5\xbee-Sel\xc5\xa1ke pridobili preko kr\xc5\xa1kega samostana._NEWLINE_Oton, ki je bil pogosto v spremstvu \xc5\xa1tajerskih mejnih grofov, je umrl kmalu po letu 1185. Kr\xc5\xa1ki \xc5\xa1kof je nato obrambo zaupal njegovemu domnevnemu ne\xc4\x8daku Otonu, bratu Friderika s Ptuja. Oton I. je bil tudi eden najuglednej\xc5\xa1ih vitezov na znamenitem turnirju v Bre\xc5\xbeah leta 1224, ko se je bojeval s samim Ulrikom z Liechtensteina (/.../ dar kom von Kungesperc ein helt /.../). V pesnitvi Vrowen dienest \xe2\x80\x93 Aventiure von dem turnay ze Frisach je omenjen kar trikrat. Otonu II. je po letu 1250 kot vodja dru\xc5\xbeine sledil istoimenski sin, Oton III. Po njegovi smrti okoli leta 1270 sta v prvih letih skupaj gospodarila sinova Oton IV. in Friderik. Po Friderikovi smrti okoli leta 1323 je prevzel posle Hans, ki je umrl malo pred letom 1388, po njegovi smrti je posest prevzel sin Andrej, ki je leta 1395 umrl. Z njim so izumrli Kun\xc5\xa1perski po mo\xc5\xa1ki liniji._NEWLINE_V za\xc4\x8detku 13. stoletja so Kun\xc5\xa1per\xc5\xa1ki in Ptujski pri\xc5\xa1li do zelo obse\xc5\xbene alodialne posesti v Zgornji Savinjski dolini, ki so si jo enakomerno porazdelili. O\xc4\x8ditno je, da so bili skupni dedi\xc4\x8di po nekih koro\xc5\xa1kih gospodih. Ptujski so dobili Kacen\xc5\xa1tajn in ozemlje \xc5\xbdamberka, Kun\xc5\xa1perski pa ozemlje kasnej\xc5\xa1ih Hekenberga, Turna in Velenja._NEWLINE_Kun\xc5\xa1per\xc5\xa1ki so s svojimi vitezi na gradu gospodovali do leta 1395, ko ga je vitez Andrej izro\xc4\x8dil Hermanu I. Celjskemu. Takoj po formalni podelitvi Kun\xc5\xa1perka Celjskim se je prito\xc5\xbeila Andrejeva sestra Agnes, drugi\xc4\x8d poro\xc4\x8dena s Henrikom z Ehrenfelsa, ki je kot dedinja grad zahtevala zase. Kun\xc5\xa1perk je bil namre\xc4\x8d dedni fevd, ki so ga lahko dedovale tudi \xc5\xbeenske. Zato ji je \xc5\xa1kof leta 1397 ho\xc4\x8de\xc5\xa1 no\xc4\x8de\xc5\xa1 moral podeliti Kun\xc5\xa1perk. Verjetno pa se je potem takoj pogodila s Celjskimi in jim prepustila grad, saj se noben Andrejev morebitni dedi\xc4\x8d po letu 1395 na njem ni ve\xc4\x8d omenjal._NEWLINE_Do leta 1456 je bil grad v lasti Celjskih grofov, nato so ga upravljali kr\xc5\xa1ki \xc5\xa1kofje in pozneje de\xc5\xbeelnokne\xc5\xbeji oskrbniki in zakupniki. Leta 1458 ga je dobil v de\xc5\xbeelnokne\xc5\xbeji fevd Ga\xc5\xa1per Esenkover, leta 1465 ga kupi kr\xc5\xa1ki \xc5\xa1kof, ki je imel na gradu razne oskrbnike, najdlje rodbino Gall \xe2\x80\x93 do leta 1575. Leta 1515 so grad zavzeli in po\xc5\xa1kodovali uporni kmetje. Leta 1586 je grad in gospo\xc5\xa1\xc4\x8dino kupil Sigmund Tattenbach. Tattenbachi so od 1608 tudi lastniki Bizeljskega gradu. Kot poznej\xc5\xa1i lastniki se omenjajo: grofica Walburga rojena Tattenbach 1749, M. J. grof Wildenstein 1764, grofica M. Dietrichstein 1803, F. Hirschhofer 1820 in knez Windischgr\xc3\xa4tz 1858, ki je bizeljsko gospo\xc5\xa1\xc4\x8dino zdru\xc5\xbeil s kun\xc5\xa1per\xc5\xa1ko. Rodbina Windischgr\xc3\xa4tz je lastnica gradu do konca druge svetovne vojne. Grad je za\xc4\x8del razpadati v 17. stoletju._NEWLINE_Tudi v zvezi s tem gradom je ohranjenih ve\xc4\x8d legend, med katerimi je znana ta, da je kun\xc5\xa1per\xc5\xa1ki vitez Kuno z oboro\xc5\xbeenimi hlapci napadel Cesargrad v sose\xc5\xa1\xc4\x8dini in pobil viteze templarje in grad po\xc5\xbegal. Po njegovi nesre\xc4\x8dni smrti po zavzetju gradu pa so njegovi oboro\xc5\xbeenci po\xc5\xbegali \xc5\xa1e grad Kun\xc5\xa1perk.'